24MOC-46

Contigo Navarra-Zurekin Nafarroa talde parlamentarioko foru parlamentari Daniel López Córdobak, Legebiltzarreko Erregelamenduan ezartzen denaren babesean, honako mozio hau aurkezten du, Osoko Bilkuran eztabaidatzeko.

Zioen azalpena

Martxoaren 12an harriduraz jakin genuen nafar artista batek aurretiaz erretiratu beharko duela erakusketa bat, euren erlijio-sentimenduei laido egiten diela dioten zenbait pertsona pozik ez daudela-eta.

Gure ustez, gune pribatu bat libre da nahieran egin, desegin eta kudeatzeko, eta eskubidea du kanpoko pertsonen edo kolektiboen aldetik jasotako presioei kasu egiteko edo ez egiteko.

Artean, zentsura da gobernu, erakunde edo pertsona batek arte-adierazpide bat mugatzea edo debekatzea. Zentsura modu askotakoa izan daiteke: artelanak debekatzea, arte-ikuskizunak bertan behera uztea, artistak presionatzea haien lana alda dezaten...

Mundu osoko erakundeak, funtzionarioak nahiz sareen erabiltzaileak gero eta sarriago ezerezten ari dira –eta kezkagarria da, hortaz– arte nahiz literatur lanak.

Espainian egile-lan batzuk jendaurretik kentzeko azkenaldian egin diren saiakerak –horietako batzuk, burutu egin dira– ez datoz bat horri buruz indarrean dagoen legediarekin; izan ere, Konstituzioaren 20. artikuluan aitortu eta babestu egiten dira pentsamenduak, ideiak eta iritziak libreki adierazteko eta zabaltzeko eskubidea eta literatura, artea, zientzia eta teknika ekoizteko eta sortzeko eskubidea.

Hori dela-eta, Nafarroako Parlamentuak honako erabaki hauek hartzen ditu:

1. Nafarroako Parlamentuak bere babesa adierazten die artista sortzaile nafarrei haien sormen-ahalmena askatasunez balia dezaten.
2. Nafarroako Parlamentuak sormen askatasuna aldezten du, Konstituzioaren 20. artikuluan jasotako konstituzio-balioa den aldetik.
3. Nafarroako Parlamentuak artearen, artisten edo haien lanaren aurkako zentsura-jarrerak arbuiatzen ditu.
4. Nafarroako Parlamentuak sormen-askatasunarekiko eta zentsuraren aurkako konpromiso argia berresten du eta, ondorioz, ordezkari politikoek kultura eta artean esku hartzea arbuiatzen du.

Iruñean, 2024ko martxoaren 25ean

Foru parlamentaria: Daniel López Córdoba